UDAZKENTZEN

Akordatzen naiz

Nola osten genizkion

Eguzkiari azken islak,

Akaberako izpiak eta printzak,

Uda iraungitzear

Zegoen egun horietan

Eta ekiak,

Ortzian zintzilik,

Epeltasunez zipriztintzen gintuela

Sabaiko errezela

Grisen atzean

Ezkutatu arte,

Itzali arte

Gogoan daukat oraino

Zela hasten ziren arbolak

Astiro biluzten

Hezetasunez kutsatutako aireak

Hostoak ebasten zizkienean.

Poliki hasieran,

Arinago gero

Zeu imajinatzen zintudan

Kandelaren argi epel apalaren magalean

Zure begiak nireetan

Eta nireak zure bihurguneetan

Larru beltzarana

Arropa azpian lotsati iradokitzen

Zen bitartean

Irri bihurria ahoan

Arbolen gisan

Udazkendu zinen

Neure aurrean